b'\n_START_ARTICLE_\nSS-divisioona Das Reich\n_START_SECTION_\nHistoria\n_START_PARAGRAPH_\nLokakuussa 1939 Adolf Hitler m\xc3\xa4\xc3\xa4r\xc3\xa4si, ett\xc3\xa4 SS-Verf\xc3\xbcgungstruppeen kuuluneista rykmenteist\xc3\xa4 muodostetaan yksi yhtym\xc3\xa4, SS-Verf\xc3\xbcgungs-divisioona. Siihen kuuluivat jalkav\xc3\xa4kirykmentit Deutschland, Germania ja Der F\xc3\xbchrer sek\xc3\xa4 tykist\xc3\xb6rykmentti ja viesti-, pioneeri-, tiedustelu-, panssarintorjunta- ja ilmatorjuntakonekiv\xc3\xa4\xc3\xa4ripataljoonat. Samalla h\xc3\xa4n antoi m\xc3\xa4\xc3\xa4r\xc3\xa4yksen kahden uuden yhtym\xc3\xa4n muodostamisesta eli Totenkopf- ja Polizei-divisioonat._NEWLINE_Ranskan taisteluiden p\xc3\xa4\xc3\xa4tytty\xc3\xa4 SS-Verf\xc3\xbcgungs-divisioona oli hetken valvomassa Ranskan l\xc3\xa4nsirannikkoa l\xc3\xa4hell\xc3\xa4 Pyreneit\xc3\xa4 ennen kuin se siirrettiin Alankomaihin hein\xc3\xa4kuun alussa valvomaan maan asevoimien aseista riisuntaa. Alankomaissa divisioonan tykist\xc3\xb6rykmentti vastaanotti uusia patteristoja ja uutta kalustoa, mutta saman aikaisesti yhtym\xc3\xa4st\xc3\xa4 siirrettiin upseereita ja yksik\xc3\xb6it\xc3\xa4 perustettavaan SS-divisioona Wikingiin._NEWLINE_Vuoden 1940 lopulla divisioona palasi Etel\xc3\xa4-Ranskaan Visouliin. Reichsf\xc3\xbchrer-esikunta muutti yhtym\xc3\xa4n nimen joulukuussa SS-Deutschland-divisioonaksi ja vain kuukautta my\xc3\xb6hemmin nimi muutettiin SS-Reich motorisoiduksi divisioonaksi. Saman aikaisesti yhtym\xc3\xa4 vastaanotti uusia joukkoja, moottoripy\xc3\xb6r\xc3\xa4pataljoonan sek\xc3\xa4 divisioonan taktiset tunnukset.'